Tatra K2
Tatra K2 — ჩეხური წარმოების, ორნაკვეთურიანი (ორსექციური), სამურიკიანი (ექვსღერძიანი), შესახსრული ტრამვაის ვაგონი. ტატრა K2 არის კომპანია ČKD Tatra–ს მიერ აგებული პირველი შესახსრული ტრამვაის ვაგონი, წარუმატებელი, ექსპერიმენტული ტატრა K1–ის შემდეგ, რომელიც წარმოებაში არ ჩაშვებულა. ტატრა K2 შეიქმნა ტატრა K1–ის ელექტროაღჭურვილობის ნაკლოვანებათა გათვალისწინებით, ტატრა T3–ზე დაყრდნობით. ვაგონს აქვს ტატრა T3–ის ანალოგიური დიზაინი, ნახევრადგადადენადი, მომრგვალებული ფორმებით და 1950–იანი წლების მოდის, ძარადან გამოწეული, მრგვალი ფარებით. ამ ტიპის პირველი ვაგონი 1966 წელს აიგო და ის თავიდან პრაღის ქსელში მუშაობდა (#7000). გარკვეული დროის შემდეგ ეს ვაგონი მოსტში ჩაიტანეს, საბოლოოდ კი იგი ბრნოს გადაეცა. ტატრა K2–ები წლების განმავლობაში აქტიურად გამოიყენებოდა და მათი უმრავლესობა დღემდე ექსპლუატაციაშია. ვაგონების უმრავლესობას ჩატარებული აქვს გადაიარაღება (ე.წ. მოდერნიზაცია). ტატრა K2–ების ყველაზე მსხვილი მყიდველი ბრნო იყო. სწორედ ამ ქალაქში დაიწყეს პირველად მათი განახლება. განახლებული ვაგონები აღიჭურვა თანამედროვე ელექტროსისტემებით და კაბინის „შუბლზე“ პრიმიტიული სვლა–გეზის მაჩვენებელი შუქდიოდებიანმა ტაბლომ შეცვალა.